जिन पुरुषों को मुफ्त में मां-बाप की संपत्ति मिली, वे हमें मुफ्तखोर कह रहे
Karnataka's Siddaramaiah government's free bus travel scheme for women, providing affordable transportation options. Follow Baat Barabari Ki Story On Dainik Bhaskar (दैनिक भास्कर)
संसार का कोई ज्ञान मनुष्‍य ने कमरे के अंदर बैठकर हासिल नहीं किया। क्रिस्‍टोफर कोलंबस हिंदुस्‍तान आने के समुद्री रास्‍ते की खोज करता हुआ अमेरिका पहुंच गया और एक नया महाद्वीप खोज डाला। वास्‍कोडिगामा हिंदुस्‍तान आ गया। यात्राओं ने मनुष्‍य की ज्ञान संपदा को बढ़ाया है। उसे जिंदगी का तजुर्बा दिया है।
औरतों को ऐतिहासिक रूप से इन्‍हीं चीजों से पूरी तरह वंचित रखा गया। ज्ञान और तजुर्बा। यात्रा चाहे चार महाद्वीपों की हो, देशों की या अपने शहर के चार नए इला‍कों की। हर बार जब स्‍त्री घर से निकलती है, तो यह निकलना उनके अनुभवों और ज्ञान में इजाफा करता है।
ज्ञान और तजुर्बा, यही दो चीजें हैं जो मर्दों के पास हैं और औरतों के पास नहीं, क्‍योंकि मर्द घरों के बाहर रहते हैं और औरतें घरों के अंदर।
स्‍पेन की यह स्‍टडी कई दशक पुरानी है। एक पितृसत्‍तात्‍मक दुनिया में बाहर के संसार में औरतों का दखल हमेशा ही कम रहा है। तब भी जब उन्‍हें बाहर जाने की इजाजत तो थी, लेकिन बाहर जाने के पैसे नहीं होते थे। स्‍पेन की सरकार ने महिलाओं के लिए पब्लिक ट्रांसपोर्ट पूरी तरह मुफ्त कर दिया।
एक महीने के भीतर घर से बाहर निकलने वाली महिलाओं की संख्‍या में 40 फीसदी का इजाफा हुआ। चूंकि बाहर निकलने के पैसे नहीं लगते थे, तो महिलाएं कुछ नही तो बस में बैठकर बाजार तक ही घूम आती थीं। उम्रदराज महिलाएं पहले से कहीं ज्‍यादा बसों में बैठकर अपने नाती-पोतों से मिलने जाने लगीं। महिलाओं ने ऐसे छोटे-मोटे काम करने भी शुरू किए, जिसके लिए उन्‍हें यात्रा करनी पड़ती थी।
चूंकि यात्रा मुफ्त थी तो कम सैलरी वाली नौकरी से भी काम चल जाता। मसलन ये कि एक लड़की महज दो हजार रुपए की नौकरी के लिए बस में दो घंटे की यात्रा करके कहीं जा सकती थी। कुछ नहीं तो वह बस समंदर तक की सैर ही कर आती।
मोहल्‍ले की चार उम्रदराज औरतें मिलकर यूं ही कहीं तफरीह करने, घूमने निकल जातीं। अचानक नौजवान लड़कियों से लेकर उम्रदराज औरतों तक के लिए बाहर की दुनिया ज्‍यादा आसान और अपनी पहुंच के दायरे में आ गई।
यह सिलसिला बढ़ता रहा और इसका असर आने वाले एक दशक के भीतर यह हुआ कि शिक्षा और नौकरी दोनों में महिलाओं की भागीदारी बढ़ी।
कोलंबिया यूनिवर्सिटी की एक स्‍टडी दुनिया के उन देशों और सरकारों की उन नीतियों पर है, जिसका असर शिक्षा और समाज की अर्थव्यवस्‍था में औरतों के योगदान पर पड़ा। कहने का आशय यह है कि सरकार ने ऐसा क्‍या किया कि दुनिया में औरतों की स्थिति मजबूत हुई। उन तमाम सरकारी कदमों में से एक कदम ये भी था कि सरकार ने पब्लिक ट्रांसपोर्ट को औरतों के लिए बिल्कुल मुफ्त कर दिया था।
हाल ही में कर्नाटक सरकार ने महिलाओं के लिए बस यात्रा को मुफ्त कर दिया। दिल्‍ली सरकार कई साल पहले ये काम कर चुकी है। कर्नाटक सरकार के इस फैसले के अगले ही दिन दुनिया भर के राष्‍ट्रीय अखबारों में ऐसी तस्‍वीरें थीं कि स्‍टेट ट्रांसपोर्ट की बस में कई उम्रदराज औरतें सफर कर रही हैं।
जिन लोगों ने पब्लिक ट्रांसपोर्ट को महिलाओं के लिए मुफ्त करने पर पहले दिल्‍ली सरकार को लानतें भेजी थीं और अब कर्नाटक सरकार को भेज रहे हैं, उनके तर्कों पर जरा देर से आएंगे, पहले कोलंबिया यूनिवर्सिटी की उस स्‍टडी पर बात, जो तमाम आंकड़ों और अध्‍ययनों से यह साबित कर रही है कि पब्लिक स्‍पेस को, पब्लिक ट्रांसपोर्ट को महिलाओं के लिए ज्‍यादा से ज्‍यादा एक्‍सेसिबल बनाने का अर्थ है उन्‍हें सामाजिक और आर्थिक रूप से मजबूत बनाना।
दुनिया में आज भी बुनियादी तौर पर संपदा का अधिकार पुरुष के पास ही सुरक्षित है। दुनिया की 80 फीसदी संपदा पर मालिकाना हक पुरुषों का ही है। जेंडर पे गैप की हकीकत तो ऐसी है कि लिखने जाओ तो दुनिया के सारे कागज खत्‍म हो जाएंगे, लेकिन कहानी खत्‍म नहीं होगी कि कैसे एक समान काम का मर्दों को ज्‍यादा पैसा मिलता है और औरतों को कम।
अकसर औरतें सिर्फ दस रुपए बचाने के लिए दो किलोमीटर पैदल चल लेती हैं, लेकिन पैसे खर्च नहीं करतीं। इसकी दो वजहें हैं। एक तो उनके पास जो पैसे हैं, वो बहुत सीमित हैं और दूसरे ये कि सदियों की परवरिश ने उन्‍हें जोड़ना सिखाया है। उनके भीतर असुरक्षा बोध और डर बहुत ज्‍यादा है। इसलिए वो अपने ऊपर एक रुपए खर्च करने से पहले भी एक हजार बार सोचती हैं।
जब महिलाओं के लिए पब्लिक ट्रांसपोर्ट को मुफ्त कर दिया गया तो इसका सबसे पहला और सीधा असर उनकी मोबिलिटी पर हुआ। वो लड़कियां भी रोज स्‍कूल-कॉलेज जाने लगीं, जिनके मां-बाप उन्‍हें आर्थिक तंगी की वजह से और बस किराए के पैसे बचाने के लिए रोज स्‍कूल नहीं भेजते थे।
मिडिल क्लास के लोगों के लिए यह सोशल स्‍टडी थोड़ी अजीब मालूम दे सकती है, क्‍योंकि सच तो ये है कि वह अपने आसपास की जमीनी हकीकत से बिल्कुल कटे हुए हैं। अगर आपको जानना है कि इन योजनाओं का महिलाओं की जिंदगी पर क्‍या असर हुआ तो आपको कतार की आखिरी स्‍त्री को देखना होगा।
अपने घर की कामवाली और उसके बेटी की जिंदगी को, अपने दफ्तर का बाथरूम साफ करने वाली स्‍त्री को, मॉल में सफाई करने, दुकान में सामान बेचने और हर तरह का चौथे दर्जे का काम करने वाली स्‍त्री को।
हालांकि इसका असर हर उस स्‍त्री पर भी हुआ, जो महज दस हजार रुपए की नौकरी के लिए रोज दस घंटे खटती थी और उस हजार में से भी दो हजार रुपए सिर्फ पब्लिक ट्रांसपोर्ट में यात्रा करने में खर्च हो जाते थे। उसके लिए उस बचे हुए दो हजार रुपए की जो कीमत है, वो अपनी-अपनी गाड़ियों से दफ्तर आने वाले लोग कभी नहीं समझ सकते।
दिल्‍ली में महिलाओं के लिए बस यात्रा मुफ्त होने के बाद यात्रा करने वाली महिलाओं की संख्‍या में 11 फीसदी का इजाफा हुआ। यह इजाफा सीधे-सीधे कामकाजी महिलाओं और स्‍कूल-कॉलेज जाने वाली लड़कियों की संख्‍या में भी हुआ। सार्वजनिक जीवन में महिलाओं की हिस्‍सेदारी बढ़ी। यह हिस्‍सेदारी अर्थतंत्र और आत्‍मविश्‍वास में हिस्‍सेदारी के रूप में भी बढ़ी।
हमारे यहां वृहत्‍तर सोशल स्‍टडीज का अभाव है। अगर कोलंबिया यूनिवर्सिटी के रिसर्चर दिल्‍ली आकर पिछले चार सालों में सार्वजनिक जीवन में महिलाओं की जिंदगी में आए बदलावों का अध्‍ययन करें, तो एक सुखद और आश्‍चर्यजनक तस्‍वीर सामने आएगी।
आज दुनिया के 30 फीसदी देशों में पब्लिक ट्रांसपोर्ट पूरी तरह मुफ्त है। शुरुआत जरूर महिलाओं के लिए पब्लिक ट्रांसपोर्ट को मुफ्त करने से हुई थी, लेकिन आज वो सबके लिए मुफ्त है। शिक्षा और नौकरी में महिलाओं की हिस्‍सेदारी का सवाल विकसित देशों में अब बराबरी के सवाल से एक कदम आगे बढ़ चुका है। अब पब्लिक ट्रांसपोर्ट को मुफ्त करना, साइकिल राइड को बढ़ावा देना, उनके लिए प्रकृति, पर्यावरण, जीवन, स्‍वास्‍थ्‍य सबकी रक्षा का सवाल है।
हालांकि सोशल मीडिया पर 2019 में भी हिंदुस्‍तानी मर्द दिल्‍ली की औरतों को मुफ्तखोर कह रहे थे, आज कर्नाटक की औरतों को मुफ्तखोर कह रहे हैं। कैसा विचित्र विरोधाभास है न कि बिना कुछ श्रम किए सिर्फ जन्‍म और अपने जेंडर के कारण दुनिया की 90 फीसदी संपदा को मुफ्त में हथियाने वाले, पिता की घर- जायदाद, जमीन सिर्फ अपने जेंडर के कारण मुफ्त में हड़प लेने वाले हम औरतों को फ्री बस राइड के लिए मुफ्तखोर बुलाते हैं।